Diari Oficial de la Generalitat Valenciana


Sumari del DOGV 9846, del 10-05-2024 (2024/3835)

RESOLUCIÓ de 29 d'abril, de la Direcció General de Centres Docents, per la qual es convoquen subvencions destinades a conservatoris municipals, centres autoritzats i centres integrats d'ensenyaments generals i ensenyaments artístics, elementals o professionals, de música i de dansa, per a l'exercici 2024.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9846

Data del DOGV
:   10-05-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/3835


Data del document
:   29-04-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació

RESOLUCIÓ de 29 d'abril, de la Direcció General de Centres Docents, per la qual es convoquen subvencions destinades a conservatoris municipals, centres autoritzats i centres integrats d'ensenyaments generals i ensenyaments artístics, elementals o professionals, de música i de dansa, per a l'exercici 2024. [2024/3835]  
La present convocatòria es regix per la Llei 38/2003, de 17 de novembre, general de subvencions, i la normativa que la desplega; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i l'Orde 17/2023, d'1 de juny, de la Conselleria d'Educació, Cultura i Esport, per la qual s'aproven les bases reguladores de subvencions a conservatoris municipals, centres autoritzats i centres integrats d'ensenyaments generals i ensenyaments artístics, elementals o professionals, de música i de dansa (DOGV 9611, 06.06.2023).  
Les ajudes convocades per esta resolució no requerixen la notificació a la Comissió Europea, ja que no reunixen tots els requisits de l'article 107, apartat 1, del Tractat de funcionament de la Unió Europea, segons disposa el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, perquè, per la pròpia naturalesa dels beneficiaris als quals van destinades, no suposen cap avantatge econòmic per a cap empresa, ni falsegen la competència, de manera que no afecten els intercanvis comercials entre estats membres.   
D'acord amb el Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat (DOGV 9647, de 25.07.2023), i l'article 9 del Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació (DOGV 9661, de 14.08.2023), les competències en relació amb els ensenyaments de règim especial corresponen a la Direcció General de Centres Docents i, per raó de les facultats delegades en el resolc quart de la Resolució de 13 d'abril de 2022, del conseller d'Educació, Cultura i Esport, sobre delegació de competències en determinats òrgans, per tot això resolc:  
  
Primer. Objecte  
1. Convocar, en règim de concurrència competitiva i prorrateig, les subvencions destinades a conservatoris municipals, centres autoritzats i centres integrats d'ensenyaments generals i ensenyaments artístics, elementals o professionals, de música i de dansa, inscrits en el registre de centres docents de la Comunitat Valenciana per a contribuir al sosteniment dels gastos de l'activitat escolar.  
2. Els gastos subvencionables són els derivats de l'activitat docent i els gastos ordinaris de funcionament necessaris per a dur a terme l'activitat escolar del curs 2023-2024.  
  
Segon. Dotació pressupostària  
1. L'import global màxim destinat a esta convocatòria és de 06.947.024 euros, que es finançarà amb càrrec als crèdits del capítol IV del subprograma 422B00, línia pressupostària S0275 dels pressupostos de la Generalitat per a l'exercici 2024.  
2. De conformitat amb el que preveu l'annex únic de la referida Orde 17/2023, d'1 de juny, que conté les bases reguladores d'estes subvencions, concretament en el punt tres de la base dècima:  
“[...]   
La línia pressupostària de cada convocatòria es distribuirà atenent els ensenyaments que impartixen estos centres, i el 90 % serà per a ensenyaments de música i el 10 % per a ensenyaments de dansa.  
D'esta distribució de la línia, correspondrà:  
a) De la dotació pressupostària destinada als ensenyaments de música, el 5% estarà destinada als ensenyaments elementals i el 95% restant als ensenyaments professionals.  
b) Així mateix, el 100 % de la dotació pressupostària destinada als ensenyaments de dansa serà equivalent per als dos ensenyaments, elemental i professional.  
[...]”.  
Tercer. Forma i termini de tramitació i presentació de sol·licituds  
1. La tramitació i presentació de sol·licituds es farà exclusivament de manera telemàtica. Per a poder realitzar la sol·licitud i garantir la gestió econòmica de cada expedient, el NIF del sol·licitant i el del titular de l'entitat ha de ser el mateix.  
A banda de realitzar-la directament, la tramitació electrònica es pot dur a terme mitjançant un representant autoritzat identificat en el Sistema de Gestió de la Representació de l'Agència de Tecnologia i Certificació Electrònica de la Comunitat Valenciana.  
2. El punt d'accés a la tramitació electrònica és la seu electrònica de la Generalitat, accessible en l'adreça web: https://sede.gva.es. Este tràmit també estarà disponible en l'enllaç següent:  
https://www.gva.es/va/inicio/procedimientos'id\_proc=231  
Les entitats sol·licitants custodiaran una còpia en format PDF del justificant del registre de la sol·licitud.  
Les incidències informàtiques s'atendran mitjançant el lloc web:   
https://sede.gva.es/va/formulari-problemes-tecnics  
Els dubtes relacionats amb el contingut d'esta convocatòria seran atesos mitjançant l'adreça de correu electrònic vavxa@zrq.au.  
3. De conformitat amb l'article 22.4 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, la presentació de la sol·licitud de subvenció comportarà l'autorització del sol·licitant perquè l'òrgan concedent obtinga de manera directa l'acreditació del compliment de les obligacions tributàries amb l'Agència Estatal d'Administració Tributària (AEAT), l'Agència Tributària Valenciana (ATV) i de les obligacions amb la Seguretat Social, mitjançant certificats telemàtics, cas en què el sol·licitant no haurà d'aportar el certificat corresponent.  
No obstant això, el sol·licitant podrà denegar expressament el consentiment, per a la qual cosa haurà d'aportar les certificacions corresponents.  
4. D'acord amb el que preveu l'article 199 de la Llei 8/2010, de 23 de juny, de la Generalitat, de règim local de la Comunitat Valenciana, amb caràcter previ al pagament, les entitats locals hauran d'estar al corrent en el compliment de l'obligació de rendició dels seus comptes anuals davant de la Sindicatura de Comptes.  
5. El termini de presentació de les sol·licituds serà del 13 al 24 de maig de 2024. L'incompliment d'este termini comportarà l'exclusió de la convocatòria.  
6. La presentació de sol·licituds per a optar a estes subvencions implica l'acceptació expressa i formal de l'Ordre 17/2023, d'1 de juny i de la convocatòria. Serà l'última sol·licitud presentada dins del termini l'única que es considerarà vàlida.  
  
Quart. Documentació  
En la tramitació telemàtica, les entitats sol·licitants hauran d'aportar la documentació que s'indica en l'apartat de formularis disponible en l'enllaç següent:  
https://www.gva.es/va/inicio/procedimientos'id\_proc=231  
1. Documentació que han de presentar totes les entitats sol·licitants:  
a) Resolució o acord adoptat per l'òrgan competent de l'entitat local, o declaració responsable del representant de la titularitat de l'entitat privada corresponent, en la qual s'incloga la sol·licitud de subvenció que es pretén obtindre, a més del compromís de la corporació local o entitat privada de complir les obligacions que es deriven de la recepció de la subvenció en el cas que en resulten beneficiàries.   
- En el cas dels conservatoris municipals, excepte els gestionats a través d'un concessionari, en este document haurà de constar el compromís d'incloure una partida pressupostària destinada al manteniment del conservatori en els pressupostos de l'entitat local de l'exercici 2024.  
  
- En cas que la gestió del conservatori es realitze a través d'organismes autònoms o altres entitats de dret públic dependents de l'entitat local, s'haurà d'aportar una certificació de la secretaria de la corporació local en què s'acredite la seua titularitat respecte a estos.  
  
b) Documentació acreditativa de la inexistència de delictes de naturalesa sexual que consten en el Registre central de delinqüents sexuals per a tots els professionals que treballen en contacte habitual amb menors en el centre educatiu, de conformitat amb l'article 57 de la Llei orgànica 8/2021, de 4 de juny, de protecció integral a la infància i l'adolescència davant de la violència.  
c) Dades d'ensenyaments i especialitats de música i de dansa. Annex I.  
d) Pressupost d'ingressos i gastos del centre. Pressupost previst d'ingressos i gastos del centre durant l'últim trimestre de 2023 i els tres primers trimestres de 2024. Annex II.  
e) Relació nominal de la plantilla del personal docent. Annex III.  
f) Relació nominal de la plantilla del personal no docent. Annex IV.  
2. Documentació addicional que han de presentar únicament els concessionaris de conservatoris de titularitat d'entitats locals:  
a) Acreditació de la relació jurídica entre l'entitat local i l'entitat que explota l'activitat (contracte pel qual es presta este servici, així com els plecs d'acord amb els quals es va licitar).  
A més de la documentació que siga procedent de la prevista per a les entitats sense ànims de lucre.  
3. Documentació addicional que han de presentar únicament les entitats privades titulars de centres autoritzats i centres integrats:  
a) Document que acredite la capacitat del firmant de la sol·licitud per a representar l'entitat o l'acord adoptat per l'òrgan de govern que corresponga en què es faculte el representant per a subscriure la petició.   
  
b) Document que acredite la condició d'entitat sense ànim de lucre, de conformitat amb el que preveu l'article 2 de la Llei 49/2002, de 23 de desembre, de règim fiscal de les entitats sense fins lucratius i dels incentius fiscals al mecenatge. Esta condició s'acreditarà mitjançant un certificat actualitzat expedit pel registre que legalment siga procedent, en què conste la seua inscripció com a entitat sense fins lucratius.  
  
c) La vida laboral del codi de compte de cotització de l'entitat titular, en què consten tots els membres de la plantilla de personal docent i no docent.  
  
Quint. Gastos subvencionables  
D'acord amb la base novena de l'Ordre 17/2023, d'1 de juny, el cost total dels gastos subvencionables es calcularà amb la totalitat del cost del personal docent i els gastos de funcionament ordinari necessaris per a dur a terme l'activitat escolar del curs de la convocatòria.  
Per al càlcul dels gastos ordinaris de funcionament, s'establix un factor de referència tenint en compte el nombre d'alumnes matriculats i, d'acord amb l'actualització anual dels costos de manteniment dels conservatoris de la xarxa de la Generalitat, es calcularà a raó de 250 € per alumne/a matriculat/ada en el curs de la convocatòria.  
Les entitats sol·licitants podran corregir a la baixa este factor de referència tenint en compte la seua previsió pressupostària.  
  
Sext. Criteris de valoració  
1. La comissió de valoració estudiarà les sol·licituds presentades i proposarà l'import de la subvenció d'acord amb els criteris objectius d'atorgament que establix la base dècima de l'Ordre 17/2023, d'1 de juny.  
  
Sèptim. Notificacions i requeriments  
1. Qualsevol notificació formal dins d'este procediment es durà a terme mitjançant el Registre electrònic de la Generalitat en l'adreça de correu electrònic que figure en la sol·licitud a l'efecte de notificació. En la notificació s'indicarà, entre altres aspectes, la manera i el termini de presentació de la documentació requerida, i el número d'expedient assignat. Tot això, en compliment de les condicions que s'estipulen en el TÍTOL IV. “Registre electrònic i notificacions” del Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana.  
2. Si després de la recepció la sol·licitud i la documentació que l'acompanya s'observa que falten documents o dades essencials per a la resolució de l'expedient, es requerirà a l'entitat sol·licitant que en el termini màxim de 10 dies hàbils esmene la falta o acompanye els documents preceptius, amb la indicació que, si no ho fera, es considerarà que desistix de la seua petició, de conformitat amb l'article 68, punt 1, de la Llei 39/2015, d'1 d'octubre, del procediment administratiu comú de les administracions públiques.  
3. La documentació requerida s'haurà de presentar mitjançant el procediment d'aportació de documentació a un expedient d'ajudes de la Conselleria d'Educació, Universitats i Ocupació, disponible en l'enllaç següent:  
https://www.gva.es/va/inicio/procedimientos'id\_proc=18315&version=amp.  
  
Octau. Resolució de concessió  
1. El termini màxim per a resoldre i notificar la resolució del procediment no podrà excedir sis mesos des de la finalització del termini de presentació de sol·licituds.  
2. La resolució de la concessió d'estes subvencions es notificarà mitjançant una publicació en el Diari Oficial de la Generalitat Valenciana.  
3. El termini per a presentar la justificació de la subvenció s'establirà en la resolució de concessió d'estes subvencions i serà, com a mínim, de deu dies hàbils després de la publicació de la resolució en el Diari Oficial de la Generalitat Valenciana.  
4. Contra la resolució de concessió i denegació, que posa fi a la via administrativa, podrà interposar-se, amb caràcter potestatiu, un recurs de reposició davant de l'òrgan que la dicte, en el termini d'un mes, a comptar de l'endemà de la publicació en el Diari Oficial de la Generalitat Valenciana, de conformitat amb el que establixen els articles 123 i 124 de l'esmentada Llei 39/2015, d'1 d'octubre, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, a comptar de l'endemà de la publicació, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Nové. Aprovació dels models de la convocatòria  
S'aproven els annexos I, II, III i IV que es publiquen amb esta resolució.  
  
Dècim. Protecció de dades  
Estes subvencions requerixen el tractament de dades personals de les persones sol·licitants, representants i tercers, així com dels membres de la comissió de valoració, per la qual cosa s'apliquen les mesures i les garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consejo, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades (RGPD), i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
En conseqüència, es proporciona la informació següent:  
Les subvencions objecte de la convocatòria requerixen el tractament de dades personals de les persones sol·licitants, representants i tercers, així com dels membres de la comissió de valoració, en els termes següents:  
a) Responsable del tractament: Conselleria d'Educació, Universitats i Ocupació, amb domicili a l'av. de Campanar, 32, 46344 València, contacte: ahzgjddotgootsxhmtqdwhnt@ltn.qn  
b) Categoria i origen de les dades que s'han de tractar: dades personals identificatives, de contacte, d'ocupació, econòmiques, de circumstàncies socials, categories especials de dades, dades especialment protegides i de qualsevol altra naturalesa que es recullen mitjançant formularis, de consulta a plataformes autonòmiques d'interoperabilitat (en avant, PAI) o a altres administracions públiques, en cas que no hi haja oposició en esta consulta, i de la documentació que entreguen les persones sol·licitants i representants legals.  
Atés que la documentació presentada conté dades de terceres persones, abans de comunicar estes dades a la Conselleria, les persones sol·licitants i representants legals hauran d'informar estes persones del tractament de les seues dades per part de la Conselleria en els termes que preveu este resolc.  
c) Finalitats del tractament i base jurídica: amb base jurídica en el compliment d'una missió realitzada en interés públic, en l'exercici de poders públics i en el compliment de les obligacions legals, les dades personals es tractaran per a tramitar i gestionar la subvenció. En compliment dels principis de publicitat i transparència, les subvencions concedides han de ser publicades, a efecte de notificacions i d'acord amb el que preveu esta convocatòria, en la pàgina web de la Conselleria i en el DOGV, i són, així mateix, objecte de publicació, si és el cas, en el portal de transparència de la Generalitat Valenciana i en el Sistema Nacional de Publicitat de Subvencions.  
d) Destinataris de les dades: les dades personals es podran comunicar tant a la PAI, per a comprovar les dades de sol·licitants o les situacions socioeconòmiques previstes per a la baremació, com a altres administracions i institucions públiques, entre les quals hi ha, sense caràcter limitador, els òrgans de caràcter autonòmic, local, estatal i de la UE, els òrgans judicials i el Ministeri Fiscal, el Tribunal de Comptes, les Corts Valencianes, la Sindicatura de Comptes, la Intervenció de la Generalitat i la IGAE, el Defensor del Poble, el Síndic de Greuges, l'Agència Valenciana Antifrau, el delegat de Protecció de Dades i altres tercers subjectes de dret privat amb interés legítim i/o dret d'accés en el procediment. Si és el cas, les dades es podran tractar a instàncies de la Conselleria per tercers encarregats del tractament.  
e) Les dades no seran objecte de transferències internacionals.  
f) Totes les dades sol·licitades per mitjà del formulari de sol·licitud, així com la documentació vinculada, són necessàries per a poder tramitar la sol·licitud. La falta de comunicació d'estes dades a la Conselleria comportarà les conseqüències previstes per l'ordenament jurídic.  
g) Termini de conservació de dades: les dades personals es conservaran durant el temps necessari per a complir la finalitat per a la qual s'han recollit i durant els terminis que establixen les normes vigents per a complir obligacions i responsabilitats legals, i se suprimiran d'acord amb el que establix la normativa d'arxius i documentació.  
h) Drets: la persona interessada pot exercir els drets d'accés, rectificació, supressió, oposició, limitació al tractament, portabilitat i de no ser objecte d'una decisió basada únicament en el tractament automatitzat, mitjançant les vies següents:  
- Tràmit electrònic que es pot consultar en la pàgina web de la Conselleria www.ceice.gva.es, en l'enllaç següent: https://www.gva.es/va/inicio/procedimientos'id\_proc=19117.  
Enviant la petició a qualsevol de les adreces següents:  
· Postal: Avinguda de Campanar, 32. 46506 València  
· Electrònica: iwezjvfhdlcnhokcbrygfwwl@mnp.jf  
-De manera presencial mitjançant el registre.  
L'exercici dels drets requerix la identificació inequívoca de la persona interessada o del seu representant.  
i) Dret a reclamar davant de l'autoritat de control: la persona interessada pot presentar una reclamació davant de l'Agència Espanyola de Protecció de Dades (www.aepd.es) si considera no atesos els seus drets o vulnerat el tractament de les seues dades personals. Prèviament, pot contactar amb la Delegació de Protecció de Dades de la Generalitat en o dirigir-se al passeig de l'Albereda, 16 - 46784 València.  
Més informació en:   
https://ceice.gva.es/va/registre-de-tractament-de-dades  
  
Onzé. Eficàcia  
Esta resolució tindrà efectes l'endemà de publicar-se en el Diari Oficial de la Generalitat Valenciana.  
Contra esta orde, que posa fi a la via administrativa, de conformitat amb el que establix l'article 114.c de la Llei 39/2015, d'1 d'octubre, del procediment administratiu comú de les administracions públiques, les persones interessades podran interposar els recursos següents:   
  
a) Potestativament, un recurs de reposició davant de l'òrgan que l'ha dictada, en el termini d'un mes a comptar de l'endemà de la publicació d'esta resolució, de conformitat amb el que establixen els articles 112, 123 i 124 de la Llei 39/2015, d'1 d'octubre, de procediment administratiu comú de les administracions públiques.  
b) Directament, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació d'esta resolució, de conformitat amb el que disposen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.   
En cap cas es podrà simultaniejar la presentació dels dos recursos.  
  
  
València, 29 d'abril de 2024.- El director general de Centres Docents: Jorge Cabo Martínez.